**Előterjesztés**

**Hévíz Város Önkormányzat Képviselő-testületének**

**2025. szeptember 4-i rendkívüli nyilvános ülésére**

**Tárgy:** A Hévízi Turisztikai Nonprofit Kft. soron következő taggyűlésére mandátum kialakítása

**Az előterjesztő:** Naszádos polgármester

**Készítette:** Halász Éva ügyvezető igazgató

Szintén László közgazdasági osztályvezető

**Megtárgyalta:** Pénzügyi, Városfejlesztési és Ügyrendi Bizottság

Hévízi Turisztikai Nonprofit Kft. Felügyelőbizottsága

**Törvényességi szempontból ellenőrizte:** dr. Tüske Róbert jegyző

Naszádos Péter Hévíz Város polgármestere

helyettesítési jogkörében eljárva

Dr. Keserű Áron

Hévíz Város alpolgármestere

**I.**

**TÁRGY ÉS TÉNYÁLLÁS ISMERTETÉSE**

**Tisztelt Képviselő-testület!**

Hévíz Város Önkormányzat a Hévízi Turisztikai Nonprofit Kft.-ben 47 %-ban tulajdonos. A gazdasági társaság tervezetten 2025. szeptemberben tartja soron következő taggyűlését, ahol az alábbi napirendi pontok kerülnek megtárgyalásra:

1. A Hévízi Turisztikai Nonprofit Kft. 2025. évi első féléves közbenső mérleg és eredménykimutatás elfogadása
2. A társaság Felügyelő Bizottsági tagjainak tiszteletdíj megállapítása

Hévíz Város Önkormányzatot Polgármester Úr képviseli a taggyűlésen, ehhez szükséges a Képviselő-testület véleményét kialakítani, és megadni a mandátumot ahhoz, hogy Polgármester Úr szavazni tudjon a taggyűlésen.

1. A Hévízi Turisztikai Nonprofit Kft. féléves közbenső mérleg és eredménykimutatásának fő adatai: mérlegfőösszeg 105.467 eFt (előző évi 55.562 eFt), az adózott eredmény 5.289 eFt nyereség. (Előző évi 5.173 eFt veszteség).

Az árbevétel és a költségek az üzleti tervnek megfelelően haladnak, melyet a havi főkönyvi kivonatok és kartonok alapján az ügyvezető folyamatosan nyomon követ a cég könyvelőjével egyeztetve.

A mérleg, eredménykimutatás és az ügyvezetői jelentés az előterjesztés melléklete.  
A Hévízi Turisztikai Nonprofit Kft Felügyelő Bizottsága a társaság ellenőrzését folyamatosan ellátja.

1. A felügyelőbizottság (továbbiakban Fb.) a gazdasági társaságok belső ellenőrző szerve, amelynek feladata az ügyvezetés ellenőrzése a gazdasági társaság érdekeinek megóvása érdekében. Fb. létrehozása nyilvánosan működő részvénytársaságoknál kötelező, a többi társasági formánál a tagok a létesítő okiratban rendelkezhetnek a szerv létrehozásáról, amely legalább három tagból áll.

Az Fb. tagjai feladatukat személyesen kötelesek ellátni, az ügyvezetéstől függetlenek, tevékenységük során nem utasíthatók. Amennyiben a társaságnál Fb. működik, a legfőbb szerv az éves beszámoló elfogadásáról csak az Fb. írásbeli jelentésének birtokában dönthet. Az Fb. feladata az ügyvezetés ellenőrzése a tagok érdekében, így ha az Fb. szerint a társaság ügyvezetésének tevékenysége jogszabályba vagy létesítő okiratba ütközik, ellentétes a legfőbb szerv határozataival vagy egyébként a társaság érdekeit sérti, az Fb. jogosult összehívni a társaság legfőbb szervének ülését a kérdés megtárgyalása és a szükséges határozatok meghozatala érdekében.

A felügyelőbizottsági tagok az ellenőrzési kötelezettségük elmulasztásával vagy nem megfelelő teljesítésével a jogi személynek okozott károkért a szerződésszegéssel okozott kárért való felelősség szabályai szerint felelnek a jogi személlyel szemben.

A Hévízi Turisztikai Nonprofit Kft, mint az a mérlegfőösszegéből is látható, megnövekedett feladatokat lát el. Nem elvárható, hogy a Felügyelő Bizottsági tagok díjazás nélkül lássák el feladataikat. Javasoljuk, hogy az öt tagú Fb. havi díjazása 2025. szeptember 1-től nettó 30.000 Ft legyen, negyedévenkénti teljesítéssel.

Kérem a napirend megtárgyalását. A döntéshez egyszerű szótöbbség szükséges.

**II.**

**HATÁROZATI JAVASLAT**

1. Hévíz Város Önkormányzat Képviselő-testülete, mint a Hévízi Turisztikai Nonprofit Kft., tagja a 2025. szeptember hóra tervezett, soron következő taggyűlésre mandátumot biztosít a polgármester részére a következők szerint:

Hévíz Város Önkormányzat Képviselő-testülete javasolja és igennel szavaz arra, hogy a taggyűlés jóváhagyja az ülésen az alábbi napirendi pontok megtárgyalását és a napirendi döntésekben Hévíz Város Önkormányzatrészéről az alábbi szavazat leadását:

Napirendek:

1. A Hévízi Turisztikai Nonprofit Kft. 2025. évi első féléves közbenső mérleg és eredménykimutatás elfogadása könyvvizsgálói jelentéssel

2. A társaság Felügyelő Bizottsági tagjainak tiszteletdíj megállapítása

Napirendi szavazatok:

1. számú napirendhez:

A Képviselő-testület javasolja és igennel szavaz, a társaság 2025. évi első féléves közbenső mérlegének és eredménykimutatásának elfogadásáról.

2. számú napirendhez:

A Képviselő-testület javasolja és igennel szavaz arra, hogy a Felügyelő Bizottság tagjainak tiszteletdíja 2025. szeptember 1-től havi nettó 30.000 Ft legyen, negyedéves teljesítéssel.

2. A Képviselő-testület a polgármester akadályoztatása esetére dr. Keserű Áron alpolgármestert hatalmazza fel, hogy mandátum szerint taggyűlésen részt vegyen és eljárjon.

Felelős: Naszádos Péter polgármester

dr. Keserű Áron alpolgármester

Határidő: 2025. szeptember 30.

**III.**

**FELÜLVIZSGÁLATOK – EGYEZTETÉSEK**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Szintén László | közgazdasági osztályvezető |  |  |
| dr. Tüske Róbert | jegyző |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
| Halász Éva | ügyvezető igazgató |  |  |